 **VAASAN SUOMALAINEN NAISKLUBI ry**

Kauppapuistikko 4

65100 VAASA

VUOSIKERTOMUS VUODELTA 2020

**YLEISTÄ**

Vaasan Suomalainen Naisklubi ry:n tehtävänä on sääntöjensä 2 §:n mukaisesti koota paikkakunnan naisia yhteistoimintaan kansallisissa ja yhteiskunnallisissa kysymyksissä, edistää ikääntyneiden ja muiden erityisessä asunnon tarpeessa olevien henkilöiden vuokra-asuntojen saantia sekä tukea ja edistää vanhustyötä ja muuta kolmannen sektorin työtä. Päättynyt vuosi oli yhdistyksen 102. toimintavuosi.

Vuosi 2020 oli naisklubin toiminnan kannalta poikkeuksellinen vuosi. Maailman terveysjärjestö WHO julisti 11.3.2020 koronaviruksen aiheuttaman covid-19-epidemian maailmanlaajuiseksi pandemiaksi. Kun tartuntatilanne Suomessakin paheni nopeasti todettiin maan olevan poikkeusoloissa ja 17.3.2020 otettiin käyttöön poikkeusolojen valmiuslaki. Poikkeusolot ja valmiuslain käyttöönotto rajoittivat kaikkien suomalaisten elämää monin tavoin. Julkiset kokoontumiset rajoitettiin 10 henkilöön ja yli 70-vuotiaat velvoitettiin pysymään karanteenia vastaavissa olosuhteissa. Valmiuslaki oli voimassa aina 15.6.2020 saakka, jonka jälkeen useita rajoituksia purettiin ja epidemia laantui kesän ajaksi. Epidemian ns toinen aalto nousi syys-lokakuussa ja jatkui koko loppuvuoden, jolloin rajoituksia jouduttiin jälleen ottamaan käyttöön. Naisklubin toiminnassa rajoitukset vaikuttivat sekä hallituksen työskentelyyn että erityisesti jäsentoimintaan ja vanhustyöhön. Huoneistojen vuokraustoimintaan eivät koronaan liittyvät viranomaismääräykset vaikuttaneet ja koronarajoituksista huolimatta Liesitalon mittava saneeraus toteutettiin suunnitelmien mukaisesti. Saneeraustyön johdosta klubihuoneiston käyttöä rajoitettiin osan vuodesta.

**HALLINTO**

**SÄÄNTÖMÄÄRÄISET KOKOUKSET**

**Kevätkokous**

Poikkeusolojen johdosta naisklubin sääntömääräistä kevätkokousta ei voitu pitää sääntöjen edellyttämänä ajankohtana maaliskuussa. Kokous siirrettiin pidettäväksi myöhemmin perustuen väliaikaiseen lakiin Covid-19-epidemian leviämisen ehkäisemiseksi (290/2020), jonka mukaan yhdistykset saivat myöhentää vuosikokouksen pitämistä 30.9.2020 saakka. Kevätokous pidettiin 8.9.2020 Vaasan NNKYn tiloissa. Kokouksessa toimi puheenjohtajana Seija Lähdemäki ja sihteerinä Ulla Koivusaari. Kokoukseen osallistui 10 naisklubin jäsentä.

**Syyskokous**

Syyskokous pidettiin 24.11.2020 Vaasan NNKYn tiloissa. Kokouksen puheenjohtajana toimi Raija Taipalus ja sihteerinä Ulla Koivusaari. Kokoukseen osallistui 15 naisklubin jäsentä.

**HALLITUS**

Yhdistyksen asioita on hoitanut hallitus, jonka puheenjohtajana on toiminut Marjatta Björknäs. Hallitukseen ovat lisäksi kuuluneet Pirkko Koskiahde (taloudenhoitaja, vuokrausasiat), Soile Hakola (varapuheenjohtaja, laskujen maksaminen ja tositteiden tiliöinti, taloustilanneraportointi), Vuokko Kangassuo (klubiemäntä, jäsenrekisteri ja merkkipäivätervehdykset), Ulla Koivusaari (sihteeri), Riitta Koski (Minna-palveluasioiden rekisteröinti) ja Aila Virtanen (ohjelmatoimikunta, taide-, kirjasto- ja kulttuuritoimikunta).

Hallituksen kokouksiin ovat osallistuneet myös varajäsenet Marjut Berglund (ohjelmatoimikunna pj., palvelutaloyhdyshenkilö), Pirjo Kukkohovi (palvelutaloyhdyshenkilö) sekä Helinä Lehtinen (taide-, kirjasto- ja kulttuuritoimikunta).

Talousasioita on valmistellut taloustoimikunta, johon ovat kuuluneet pj Marjatta Björknäs, varapuheenjohtaja Soile Hakola ja taloudenhoitaja Pirkko Koskiahde.

Hallitus kokoontui 9 kertaa klubihuoneistossa, 2 kokousta pidettiin Vaasan NNKYn tiloissa, 2 Zoom-etäkouksena ja lisäksi 4 sähköpostikokouksena.

Naisklubin sääntöuudistus saatettiin loppuun vuoden 2020 aikana. Säännöt hyväksyttiin yhdistyksen sääntömääräisessä kevätkokouksessa, joka pidettiin myöhennettynä 08.09.2020. Säännöt hyväksyttiin PRH:ssa 01.12.2020.

**TILINTARKASTAJAT**

Yhdistyksen taloutta ja toimintaa on tarkastanut KPMG tilintarkastustoimisto.

**TALOUS**

Yhdistyksen talous käy ilmi tilinpäätöksestä, liitetiedoista ja talouskertomuksesta. As Oy Vaasan Liesitalossa yhdistys omistaa 34 asuinhuoneistoa, joista 33 huoneistoa on vuokrattu ikääntyneille henkilöille ja yksi huoneisto toimii yhdistyksen ja asukkaiden kokoontumistilana. As Oy Vaasan Purressa kaikki 11 huoneistoa on vuokrattu ikääntyneille henkilöille. Vuoden 2020 aikana kummassakaan taloyhtiössä eivät vuokralaiset vaihtuneet.

**MINNA-PALVELUT**

Edellisten vuosien tapaan on talousarvion määrärahojen puitteissa myönnetty iäkkäille henkilöille hoivapalvelua Palveluosuuskunta Pohjan Akkojen kautta.

Minna-palvelujen periaatteita tarkennettiin ja ne hyväksyttiin klubin hallituksessa 28.09.2020. Poikkeusolojen aikana järjestettiin lisäksi As Oy Purren iäkkäille vuokralaisille kaupassakäyntiapua, jonka Pohjan Akat käytännössä hoitivat. Minna-palveluja laajennettiin vuoden 2020 aikana asteittain koskemaan jäsenistön ja vuokralaisten lisäksi myös muita palvelujen tarpeessa olevia, Vaasan kaupungin ikäkeskuksen ehdottamia henkilöitä. Tuen piirissä oli vuonna 2020 yhteensä 41 henkilöä, joista 2 ikäkeskuksen osoittamia henkilöitä. Toiminnan rekisteröijänä on toiminut Riitta Koski. Hoivapalvelupäätökset on tehnyt hallitus.

**TYÖRYHMÄT JA TOIMIKUNNAT**

VAMIAn ilmoitettua, että Ruutikellarintien tiloissa alkavan remontin johdosta he eivät voi enää jatkossa säilyttää naisklubin omistamia tauluja, siirsivät taide-, kirjasto- kulttuuritoimikunnan jäsenet Aila Virtanen ja Helinä Lehtinen 15 taulua klubihuoneiston varastoon myöhempää sijoittamista varten. Taulujen luovuttamisesta takaisin naisklubille laadittiin luovutusasiakirja arkistoitavaksi.

Ohjelmatoimikuntaan kuuluivat Marjut Berglund, Hellevi Kaminen, Kirsi Sand, ja Aila Virtanen. Ohjelmatoimikunta on suunnitellut kevät- ja syyskauden klubi-iltojen ja muiden jäsentapaamisten ohjelmat. Ohjelmat on hyväksytty klubin hallituksessa.

Klubiemäntä Vuokko Kangassuo on hoitanut hallituksen kokousten ja jäseniltojen kahvinkeiton ja tarjoilun. Vuokko Kangassuo on lisäksi hoitanut naisklubin vuorolla kirkkokahvituksen (26.01.2020) Vaasan kirkossa. Kirkkokahvitusta ei voitu enää järjestää koronatilanteen johdosta kevään 2020 jälkeen.

Seija Välimaa on hoitanut klubihuoneiston ylläpitosiivouksen sekä ystäväpiirin tapaamisten kahvinkeiton ja tarjoilun. Klubihuoneiston vuosittainen suursiivous on ostettu Palveluosuuskunta Pohjan Akoilta.

**EDUSTUKSET MUISSA YHTEISÖISSÄ**

**AS OY LIESITALO**

Liesitalon hallituksen puheenjohtajana on toiminut Marjatta Björknäs ja jäseninä Pirkko Koskiahde ja Soile Hakola. Vaasan Suomalainen Naisklubi ry:n osakkeiden edellyttämää äänioikeutta yhtiökokouksessa käytti Seija Välimaa.

**AS OY PURSIMIEHENKATU 3**

Pursimiehenkatu 3 hallituksen puheenjohtajana on toiminut Marjatta Björknäs ja jäseninä Pirkko Koskiahde ja Soile Hakola. Varajäsenenä on toiminut Ulla Koivusaari. Vaasan Suomalainen Naisklubi ry:n osakkeiden edellyttämää äänioikeutta yhtiökokouksessa käytti Seija Välimaa.

**SUOMALAINEN NAISLIITTO ry**

Soile Hakola on toiminut Suomalainen Naisliitto ry:n hallituksessa klubin edustajana. Hän on toiminut klubin edustajana myös Opetusneuvos Hilja Vilkemaan stipendisäätiön hallituksessa.

Marjatta Björknäs on toiminut Suomalainen Naisliitto ry:n Minna-lehden ja Naisten äänen toimituskunnassa.

Vuoden 2020 Minna-lehti toimitettiin vaasalaisvoimin. Marjatta Björknäs toimi lehden toimitusneuvoston puheenjohtajana, naisklubin jäsen Kirsi Sand lehden toimittajana ja lehden taittoi Mari-Johanna Kerttula. Lehden painatuksen ja postituksen hoiti Wasa Graphics Oy.

Suomalaisen Naisliiton Helsingin yhdistys järjesti Helsingissä 7.2.2020 seminaarin aiheesta ”Mihin voi enää luottaa”. Seminaariin osallistuivat naisklubista Marjatta Björknäs, Soile Hakola, Vuokko Kangassuo, Aila Virtanen ja Ulla Koivusaari.

Koronatilanteen johdosta Suomalainen Naisliitto ry:n kevät- ja syyskokous yhdistettiin ja ne pidettiin pidettiin Hämeenlinnan Vanajanlinnassa 15.11.2020. Naisklubin virallisina edustajina kokoukseen osallistuivat paikan päällä Marjatta Björknäs, Vuokko Kangassuo ja Riitta Koski sekä etäyhteydellä Pirkko Koskiahde. Lisäksi kokousta seurasivat etäyhteydellä Soile Hakola ja Ulla Koivusaari.

Naisliiton Minna Canth –seminaari pidettiin 14.11.2020 Hämeenlinnan Vanajanlinnassa. Naisklubista seminaariin osallistuivat Vuokko Kangassso, Riitta Koski ja Marjatta Björknäs, jonka kirjoittama artikkeli seminaarista julkaistiin Minna-lehdessä.

Naisliiton kesäpäivät, jotka oli tarkoitus järjestää Torniossa kesäkuussa 2020, jouduttiin koronatilanteen johdosta siirtämään pidettäväksi myöhemmin.

Naisliiton 600 €:n tuella naisklubille hankittiin kannettava tietokone tarkoituksena opastaa ja auttaa ikäihmisiä (jäsenet, vuokralaiset) digitaitoja vaativien asioiden hoidossa.

**JÄRJESTÖTOIMINTA**

**JÄSENET**

Yhdistyksen jäsenmäärä oli 31.12.2020 yhteensä 79 jäsentä.

Yhdistyksen kunniapuheenjohtaja on Seija Lähdemäki ja yhdistyksellä on kaksi kunniajäsentä Nora Lisko ja Eeva Niemi. Kunniajäsenemme Eeva Niemi täytti 89 vuotta 26.4.2020. Toinen kunniajäsenemme Nora Lisko täytti 95 v. 4.8.2020.

Hallitus hyväksyi vuoden 2020 aikana uusiksi jäseniksi seuraavat: Regina Ahola, Ritva Lesonen ja Noora Kokkinen.Jäsenyydestä myönnettiin pyynnöstä ero seuraaville jäsenille: Sisko Vainila, Anna-Liisa Suoranta, Maija-Liisa Lähteenmäki ja Marja Salminen. Yhdistyksen sääntöjen mukaisesti (jäsenmaksu) katsottiin Anna-Liisa Tuomen ja Ulla Salmen eronneen yhdistyksen jäsenyydestä. Yhdistyksen jäsenistä Ritva West kuoli 18.9.2020 ja Christina Nikko 16.11.2020.

**HUOMIONOSOITUKSET JA STIPENDIT**

**Stipendit**

Hallituksen päätöksen mukaisesti naisklubi lahjoitti joulukuussa 1000 € Vaasan seurakuntayhtymän diakoniatyölle.

**KLUBI-ILLAT JA JÄSENTILAISUUDET.**

Suomalainen Naisliitto ry:n vuoden 2020 teema oli ”Naiset mukana teknologian kehityksessä”. Vuoden teema oli mukana myös klubimme suunnitelluissa ohjelmissa, joiden toteuttaminen koronatilanteen johdosta siirtyi osittain tulevalle vuodelle.

13.01.2020 Jäsenilta klubilla. Esitelmä 100-vuotiaasta naisklubista – naisklubin jäsen Katja Jokinen. Mukana 27 jäsentä.

27.01.2020 Jäsenilta klubilla. Itsehoitolääkkeiden ja reseptivapaiden kipulääkkeiden käyttö – erikoislääkäri Hans Björknäs. Mukana oli 27 jäsentä.

12.02.2020 Wasa teater: Opastettu tutustuminen teatteriin ja näytelmä Bomullsängeln.

24.02.2020 Jäsenilta klubilla. Silmäterveys – optometristi Tarja Laukka. Mukana oli 26 jäsentä.

09.03.2020 Tutustuminen Vaasan ortodoksiseen kirkkoon – kirkkoherra Andrei Sötsov kertoi ortodoksisuudesta ja esitteli kirkon esineistöä. Mukana oli 21 jäsentä.

04.06.2020 järjestettiin jäsenistölle kahvi/rupatteluhetki Kauppapuistikko 4:n piha-alueella korona-ajan turvallisuusohjeita noudattaen. Sää suosi ja osallistujia oli parikymmentä.

31.08.2020 Vierailu Fritz Jakobssonin ateljeessa Vanhassa Vaasassa. Taiteilija itse kertoi taiteestaan ja tauluistaan. Musiikkiesityksestä vastasi kaupunginorkesterin sellisti Elena Hämäläinen ja klubin jäsen Eeva Kontiokari lausui kaksi omaa runoaan ja ojensi muistoksi runokirjansa ja äänitteen. Vierailuun osallistui 24 jäsentä.

22.09.2020 Marimekko-ilta. Vierailu Marimekon liikkeessä, jossa myymäläpäällikkö Linda Välikorpi kertoi yrityksestä, kansainvälisestä menestyksestä ja esitteli syksyn uutuuksia. Mukana oli 12 jäsentä.

Marimekon tilaisuudesta 8 innostunutta naista jatkoi muistelemaan Marimekko kokemuksiaan NNKY:n tiloihin, jossa jokainen kertoi päällä olevista marimekkovaatteistaan tai mukaansa ottamistaan asusteista ja tekstiileistä. Illan kohokohta oli Kirsi Sandin upea lausuntatuokio. Iltaan osallistui kaksi jäsentä etäyhteyskokeilun välityksellä.

Muut syksyksi suunnitellut jäsenillat ja teatterikäynti jouduttiin korotilanteen johdosta perumaan.

**MUU TOIMINTA**

Laulukuoro LauluLiisat kokoontui lauluharjoituksiin naisklubin tiloissa 22.01, 05.02, 19.02. ja 04.03.2020 Noomi Elfvingin johdolla. Kuoroon kuuluvat naisklubin jäsenet Kirsi Sand, Terttu Jokinen, Pirkko Koskiahde ja Ulla Koivusaari.

**Ystäväpiiritoiminta As Oy Liesitalossa**

Ystäväpiiri kokoontuu noin kerran kuukaudessa klubihuoneistossa vetäjinä Pirkko Koskiahde ja Seija Lähdemäki. Kahvitarjoilusta huolehtivat Maisa Mattila ja Seija Välimaa.

29.1.2020 Naisklubin 100- vuotishistoriaa muistellen – Naisklubin jäsen Katja Jokinen. Paikalla 16 ystäväpiiriläistä.

26.2.2020 Muisteltiin entisaikoja ja lapsuuden ajan tapahtumia, kun kaikki oli ennen paremmin. 17 ystäväpiiriläistä paikalla.

Muut keväälle suunnitellut tapaamiset jouduttiin koronatilanteen takia perumaan.

15.09.2020 ystäväpiirilaisille jaettiin tiedote, että emme voi jatkaa tapaamisia covid-19-epidemian johdosta syksyn 2020 aikana.

18.11.2020 Liesitalon saneerauksen johdosta koko talossa oli sähkökatkos sähköpääkeskuksen vaihdon aikana klo 8 -22. Paikalla olleille naisklubin vuokralaisille jaettiin keittolounas kahveineen ja pipareineen ja päivystettiin klubihuoneistossa mahdollisia avuntarvitsijoita varten. Mukana olivat Marjatta Björknäs, Soile Hakola, Riitta Koski, Pirkko Koskiahde, Ulla Koivusaari, Maisa Mattila, Aila Virtanen, Pirjo Kukkohovi, Marjut Berglund, Marjatta Saikkonen ja Ritva Käräjämäki.

**Ystäväpiiri As Oy Pursimiehenkatu 3:ssa**

Purressa ei voitu covid- 19- epidemian johdosta järjestää varsinaisia tapaamisia koko vuonna.

19.12.2020 Pirkko Koskiahde ja SoileHakola tonttuina jakoivat jokaiselle asukkaalle henkilökohtaisesti kahvit ja joulutortut.

30.04.2020 Pirkko Koskiahde vei vapputervehdyksen Purren asukkaille. Koronatilanteen johdosta Pirkko jakoi asukkaille kirjeen, jossa kerrottiin, että sima ja tippaleivät löytyvät Purren kerhohuoneen pöydältä.

**Ruukinkartanon ja Krannilan palvelukotien ystävätoiminta vuonna 2020**

Ruukinkartanon ja Krannilan palvelukoteihin oli suunnitellusti sovittu vierailu kevään 2020 jakaiselle kuukaudelle. Koronasta johtuvat poikkeusolot keskeyttivät nämä suunnitelmat.

**Krannila**

22.01.2020 Ulkoilua, kahvittelua ja laulua Ritva Käräjämäen säestyksellä. Mukana myös Pirjo Kukkohovi, Riitta Koski, Marketta Råholm, Maj-Len Mitts ja Marjut Berglund.

19.02.2020 Ulkoilua, kahvittelua, seurustelua, laulua ja naurua. Mukana Riitta Koski, Raija Melantie, Ritva Käräjämäki, Marjut Berglund ja Pirjo Kukkohovi.

**Ruukinkartano**

21.01.2020 Ulkoilua asukkaiden kanssa. Mukana ulkoiluttamassa Maisa Mattila, Riitta Koski, Ritva Käräjämäki,Kaarina Rodén, Tiina Mäki, Sirpa Koskinen, Ritva Innilä, Marketta Råholm, Helinä Lehtinen, Maj-Len Mitts ja Marjut Berglund.

18.02.2020 Vanhojen asioiden muisteluhetki. Mukana Loviisa Seppänen, Pirkko Tamminen, Maisa Mattila, Kaarina Rodén, Pirkko Riipinen, Marketta Råholm ja Marjut Berglund.

10.03.2020 Ulkoilua asukkaiden kanssa. Mukana Maisa Mattila, Marketta Råholm, Riitta Koski, Pirkko Tamminen ja Marjut Berglund.

30.04.2020 Pirjo Kukkohovi ja Marjut Berglund veivät vapputervehdyksenä tippaleipiä molempiin palvelukoteihin.

04.05.2020 Marjut Berglund ja Pirjo Kukkohovi veivät Ruukinkartanon johtajalle Virpi Jokiselle naisklubin jäsenen Sisko Vainilan lahjoittaman ruusuryijyn laitettavaksi Ruuknkartanon seinälle kaikkien ihailtavaksi.

23.12.2020 Joulutervehdyksenä Maarjut Berglund ja Pirjo Kukkohovi veivät Ruukinkartanoon naisklubin ahkerien jäsenten tikkuamia villasukkia, lapasia ja hartiahuiveja (yhteensä yli 30).Niistä kiitokset naisklubin innokkaille neulojille ja kutojille.Lisäksi naisklubi luovutti joululahjana toisen pyörätuolilämpöpussin pyörätuoliasukkaiden ulkoilutusta varten. Ruukinkartanon toiveiden mukaisesti mukana oli myös hemmotteluhetkiä varten erilaisia rasvoja ja voiteita. Krannilan palvelukotiin samanlaisten tuliaisten vieminen siirtyi korotilanteen johdosta vuoden 2021 puolelle.

**TIEDOTTAMINEN**

Vuoden aikana on postitettu 2 jäsenkirjettä sähköpostin liitteenä niille, jotka ovat ilmoittaneet sähköpostiosoitteensa ja kirjepostina muille. Tapahtumista on lisäksi ilmoitettu erikseen ennen tapahtumaa sähköpostiviestillä. Naisklubin Facebook-sivut olivat ahkerassa käytössä sekä klubin tapahtumien viestinnässä että klubilaisten tervehdysten välittäjänä. Toimintavuoden toiminnasta ilmestyi kuvakirja ja kuvia tapahtumista on julkaistu myös FB-sivuilla. Tietoa toiminnasta löytyy myös naisklubin kotisivuilta.

VAASAN SUOMALAINEN NAISKLUBI RY

Hallitus